༄༅། ། གང་ཞིག་དྲན་པས་འཇིགས་བརྒྱད་གདུང་འཕྲོག་ཅིང་། ། ཚེ་དང་ཡེ་ཤེས་
དངོས་གྲུབ་འདོད་འཇོ་བ། ། རྒྱལ་ཀུན་འཕྲིན་ལས་རང་གཟུགས་འཕགས་མ་ཡིས། །
ཁྱོད་ལ་རྣམ་ཀུན་དགེ་བའི་ཤིས་པ་སྩོལ། ། ཆོས་དཀོན་ཐེག་མཆོག་ཟབ་རྒྱས་གཞུང་
ལུགས་ཀྱི། ། ཚིག་དང་དོན་ལ་ཐོགས་པ་མེད་འཇུག་པའི། ། སྐྱེས་སྦྱངས་རྣམ་པར་དཔྱོད་
པའི་འདྲེན་བྱེད་ཅན། ། ལུང་རིགས་སྨྲ་བའི་དབང་ཕྱུག་གང་དེ་ལ། ། ཁྲིམས་ལྡན་
འཕགས་ཚོགས་འདུས་པའི་མཚོ་ཆེན་པོ། ། ལུགས་གཉིས་སྤྲིན་བཅུད་ཟེགས་མས་
བསྐྱོད་བཞིན་དུ། ། དོན་ལྡན་འཕྲིན་གྱི་དབྱར་རྔ་ལྡིར་བ་ཡིས། ། བདག་ཡིད་རྨ་བྱ་
དགའ་བདེའི་མངལ་གྱིས་སྦྲུམ། ། འདི་ན་རྣམ་གཡེང་འདུ་འཛིའི་ཀློང་རུམ་དུ། ། ཆོས་
བརྒྱད་སྒྱུ་མའི་ཟློས་གར་བསྒྱུར་བ་ལ། ། བསྟན་ལ་སྲི་ཞུ་བགྱིས་པའི་སྒྲོ་བཏགས་ཀྱིས། །
མ་བརྟགས་ཉམས་དགའི་ངང་དུ་བདེ་བར་མཆིས། ། སླད་མར་སྐྱོན་བྲལ་ཁྲིམས་ཀྱི་
བུམ་པ་བཟང་། ། མདོ་སྔགས་བཤད་སྒྲུབ་བདུད་རྩིས་གཏམས་པ་ལས། ། ལེགས་
བཤད་འཆི་མེད་བཅུད་ཀྱི་ཐིགས་ཕྲེང་གིས། ། སྐལ་བཟང་གཏན་བདེའི་དགའ་སྟོན་
རྒྱས་པར་མཛོད། ། འདིར་ཡང་སྨོན་འདུན་རླུང་གི་ཤིང་རྟ་ཡིས། ། མཆོག་གསུམ་ཐུགས་
རྗེའི་ཉིན་བྱེད་ལེགས་དྲངས་ཏེ། ། ཁྱོད་བཞེད་པདྨོའི་དགའ་ཚལ་འདོད་དགུ་རུ། །
བཞད་པའི་ཐབས་ཚུལ་ཅིར་ཡང་སྤེལ་བར་བྱ། ། དེ་ལྟའི་ཞུ་མཆིད་འཁོར་ལོའི་ལག་པ་
ཅན། ། རྔ་ཡུལ་ལེགས་བཤད་པདྨོའི་མཚོ་གླིང་ནས། ། མཛོད་དགེའི་ནོར་འཛིན་དྲན་
དབང་མདུན་ས་ཆེར། ། དོན་ལྡན་ཚིག་གི་མགྲིན་རྔ་བརྡུང་བཞིན་འཕུར། ། སྲུང་
མདུད། ལྷ་རྫས་བཅས། མཁན་པོ་ཐོགས་མེད་ཚང་ལ་ཕུལ་བའོ། །
- 363 -